Document ID: 31993R0685

ΚΑΝΟΝΙΣΜΟΣ (ΕΟΚ) αριθ. 685/93 ΤΗΣ ΕΠΙΤΡΟΠΗΣ της 24ης Μαρτίου 1993 για τροποποίηση του κανονισμού (ΕΟΚ) αριθ. 859/89 περί των λεπτομερειών εφαρμογής των γενικών και ειδικών μέτρων παρεμβάσεως στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 125/93 (2), και ιδίως το άρθρο 6 παράγραφος 7,
Εκτιμώντας:
ότι ο τομέας του βοείου κρέατος εξακολουθεί να χαρακτηρίζεται από σημαντική ανισορροπία μεταξύ της προσφοράς και της ζήτησης που υλοποιείται με μαζικές προσφορές στη δημόσια παρέμβαση- ότι, εκ του γεγονότος αυτού, ο προοδευτικός περιορισμός των αγορών που αναφέρεται στο άρθρο 6 παράγραφος 1 του κανονισμού (ΕΟΚ) αριθ. 805/68 μπορεί να επιτευχθεί, μέσω της διαδικασίας του διαγωνισμού, μόνον με την προσφυγή σε συντελεστές μειώσεως των υψηλοτέρων προσφορών ή με την προοδευτική μείωση των τιμών αγοράς- ότι η εξέλιξη αυτή ενδέχεται να οδηγήσει σε πτώση των τιμών της αγοράς, που είναι επιζήμια για τους παραγωγούς βοείου κρέατος-
ότι, από την πείρα των τελευταίων ετών, έχει αποδειχθεί ότι η υπερπαραγωγή προκύπτει από την αύξηση του βάρους των σφαγίων των βοοειδών, η οποία έχει καταστεί δυνατή χάρη ιδίως στην γενετική περίοδο- ότι συχνά αυτά τα βαρύτερα σφάγια δεν είναι εκείνα που ζητά η αγορά και ότι η εξέλιξη αυτή ενθαρρύνει τελικά παραγωγή που προορίζεται για τη δημόσια παρέμβαση- ότι είναι, συνεπώς, σκόπιμο να περιοριστεί το βάρος των σφαγίων που μπορούν να γίνονται αποδεκτά στην παρέμβαση- ότι ένας τέτοιος περιορισμός πρέπει να είναι σταδιακός, προκειμένου να τηρείται η νόμιμη εμπιστοσύνη των παραγωγών και για να μπορέσουν αυτοί να προσαρμόσουν προοδευτικά την παραγωγή τους- ότι πρέπει, ως εκ τούτου, να τροποποιηθεί ανάλογα ο κανονισμός (ΕΟΚ) αριθ. 859/89 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 343/93 (4)-
ότι η Επιτροπή Διαχείρισης Βοείου Κρέατος δεν διατύπωσε γνώμη μέσα στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 παράγραφος 2 του κανονισμού (ΕΟΚ) αριθ. 859/89 προστίθεται το ακόλουθο στοιχείο ζ):
"ζ) που προέρχονται από σφάγια των οποίων το βάρος δεν υπερβαίνει:
- 380 kg από τον πρώτο διαγωνισμό του Ιουλίου 1993,
- 360 kg από τον πρώτο διαγωνισμό του Ιανουαρίου 1994,
- 340 kg από τον πρώτο διαγωνισμό του Ιουλίου 1994."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 1993.

Labels: 3
17